Broj: 711-I-2143-M-148/21-02-17

Zagreb, 24. studenoga 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Ivana Jeromele, općinskog načelnika Općine Gračišće,** za davanjem mišljenja Povjerenstva, na 149. sjednici, održanoj 24. studenoga 2021.g., daje sljedeće

**MIŠLJENJE**

1. **Dužnosnik Ivan Jeromela, općinski načelnik Općine Gračišće, može za vrijeme profesionalnog obnašanja navedene dužnosti u prijelaznom razdoblju upoznavanja novog djelatnika s provedbom projekta Europske unije - studija vodoopskrbe i odvodnje PAZIN (središnja Istra), koji provodi trgovačko društvo Usluga odvodnja d.o.o., 8 sati tjedno obavljati poslove u okviru ovog projekta, jer se ne radi o redovitom i stalnom obavljanju poslova u smislu članka 13. stavka 2. ZSSI-a.**

1. **Sukladno članku 8. stavku 2. ZSSI-a, dužnosnik je obvezan u izvješću o imovinskom stanju koje se podnosi Povjerenstvu povodom promjene, prijaviti prihode stečene od obavljanja djelatnosti iz točke I. izreke, kao i navesti okolnost profesionalnog obnašanja dužnosti općinskog načelnika Općine Gračišće te podatke o plaći koju za to prima, ali i sve promjene vezane za radno-pravni status i visinu plaće u trgovačkom društvu Usluga odvodnja d.o.o., istekom godine u kojoj je do navedenih promjena došlo.**

Obrazloženje

 U Povjerenstvu je 18. studenoga 2021. pod brojem 711-U-5550-M-148/21-01-3 zaprimljen zahtjev za mišljenjem dužnosnika Ivana Jeromele, općinskog načelnika Općine Gračišće, povodom kojeg se vodi predmet broj M-148/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona te je stoga dužnosnik Ivan Jeromela povodom obnašanja dužnosti općinskog načelnika Općine Gračišće obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik navodi da radi potrebe za značajnijim promjenama u ustroju i načina rada Općine Gračišće od siječnja 2022. namjerava profesionalno obnašati dužnost općinskog načelnika. Dužnosnik navodi da je u trgovačkom društvu Usluga odvodnja d.o.o. Pazin zadužen, između ostalog, i za vođenje projekta Europske unije (u daljnjem tekstu: EU) studije vodoopskrbe i odvodnje PAZIN (središnja Istra), na kojem će novozaposlena osoba u navedenom trgovačkom društvu teško moći nastaviti raditi bez određene vrste pomoći u početnom razdoblju, zbog čega je nakon razgovora s direktorom društva zaključeno da bi dužnosnik u prijelaznom razdoblju mogao pomoći svojim stručnim znanjem i iskustvom. Ističe da bi se ova pomoć odnosila na obavljanje dodatnog rada 8 sati tjedno za vrijeme obnašanja dužnosti općinskog načelnika.

Nadalje se poziva na odredbe članka 13. stavaka 2. – 4. ZSSI-a te iznosi kako iz istih proizlazi da druge poslove za vrijeme profesionalnog obnašanja dužnosti može obavljati uz prethodno odobrenje Povjerenstva, pri čemu isto nije potrebno ako se radi o poslovima u okviru EU projekata.

Dužnosnik u svrhu izbjegavanja situacije sukoba interesa traži mišljenje, odnosno odobrenje i eventualnu preporuku Povjerenstva u pogledu načina obavljanja ovog dodatnog posla te napominje da bi u navedenom razdoblju radnje koje se odnose na preuzimanje poslovnih udjela u predmetnom trgovačkom društvu kao i donošenje odluka o direktoru društva donosio imenovani privremeni zamjenik načelnika u Općini Gračišće, sukladno uputi iz mišljenja Povjerenstva od 22. srpnja 2021.

Dužnosnik je u izvješće o imovinskom stanju koje je podnio Povjerenstvu povodom obnašanja dužnosti općinskog načelnika Općine Gračišće naveo da istu dužnost obnaša volonterski te da je zaposlen u trgovačkom društvu Usluga odvodnja d.o.o.

Povjerenstvo utvrđuje da je mišljenjem Broj: 711-I-1320-M-95/21-02-12 od 22. srpnja 2021. radi pravilnog upravljanja predmetnom situacijom, a u cilju očuvanja integriteta i vjerodostojnosti te povjerenja građana u nepristrano obnašanje dužnosti općinskog načelnika, uputilo dužnosnika Ivana Jeromelu, općinskog načelnika Općine Gračišće, da se izuzme od donošenja odluka ispred Općine Gračišće o ulaganju u trgovačko društvo Usluga odvodnja d.o.o., čiji je dužnosnik zaposlenik, a suvlasnik kojeg bi nakon postupka dokapitalizacije postala i Općina Gračišće, kao i da se izuzme od donošenja odluka o upravi, odnosno direktoru tog trgovačkog društva nakon provedbe dokapitalizacije, te da za iste radnje ovlasti drugu osobu.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Iz sadržaja zahtjeva za mišljenjem proizlazi da dužnosnik, koji dužnost općinskog načelnika Općine Gračišće trenutno obnaša volonterski, bez zasnivanja radnog odnosa, namjerava istu dužnost od siječnja 2022. obnašati profesionalno, te bi istodobno 8 sati tjedno nastavio obavljati poslove u okviru projekta Europske unije - studija vodoopskrbe i odvodnje PAZIN (središnja Istra), koji provodi trgovačko društvo Usluga odvodnja d.o.o., tijekom razdoblja upoznavanja novog djelatnika s provedbom navedenog projekta.

Povjerenstvo zaključuje da se u konkretnom slučaju ne radi o obavljanju drugih poslova u smislu redovitog i stalnog zanimanja, jer bi ih dužnosnik obavljao povremeno 8 sati tjedno, kao i privremeno u vremenski ograničenom prijelaznom razdoblju, kako bi u provedbi predmetnog EU projekta pomagao osobi koja bi se u tu svrhu zaposlila u trgovačkom društvu Usluga odvodnja d.o.o.

Slijedom navedenog, Povjerenstvo zaključuje da nema zapreke da dužnosnik Ivan Jeromela za vrijeme profesionalnog obnašanja dužnosti općinskog načelnika Općine Gračišće obavlja poslove u okviru predmetnog projekta koji provodi trgovačko društvo Usluga odvodnja d.o.o. i za to ostvaruje naknadu, za što nije potrebno pribaviti prethodno odobrenje iz članka 13. stavka 2. ZSSI-a.

Dužnosnik je temeljem odredbe članka 8. stavka 2. ZSSI-a, obvezan u izvješću o imovinskom stanju koje se podnosi Povjerenstvu povodom promjene, prijaviti prihode stečene od obavljanja ovih poslova, istekom godine u kojoj su prihodi ostvareni, a imajući u vidu da dužnost od siječnja 2022. namjerava obnašati profesionalno uz primanje plaće, dužan je ovu okolnost zajedno s podacima o plaći koju za to prima također navesti u izvješću koje se podnosi povodom promjene, kao i navesti sve druge promjene vezane za radno-pravni status i visinu plaće u trgovačkom društvu Usluga odvodnja d.o.o. do kojih će eventualno doći nakon započinjanja profesionalnog obnašanja dužnosti.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Ivan Jeromela, elektronička dostava
2. Objava na internetskoj stranici Povjerenstva
3. Pismohrana